Predkladacia správa

Predseda Národnej rady Slovenskej republiky podľa článku 70, ods. 2 Zákona NR SR č. 350/1996 Z. z. o rokovacom poriadku NR SR požiadal vládu SR k zaujatiu stanoviska k návrhu skupiny poslancov NR SR na prijatie uznesenia NR SR o vyhlásení referenda o vstupe SR do NATO.
 
	Obsahom návrhu skupiny poslancov KSS sú tvrdenia, že SR sa musí zodpovedne rozhodnúť, či má alebo nemá vstúpiť do vojenského zväzku NATO. V návrhu skupiny poslancov NR SR sa zdôrazňuje, že pristúpenie SR k NATO je mimoriadny akt výrazne ovplyvňujúci politickú, spoločenskú a hospodársku situáciu Slovenska, s dlhodobým dopadom na občanov SR a na otázky verejného záujmu, poukazujúc aj na finančné otázky s tým spojené (členský príspevok do jednotlivých rozpočtov NATO). Skupina poslancov NR SR v návrhu tvrdí, že vstup SR do NATO nie je záležitosť volebných programov politických strán, ktoré boli v roku 2002 zvolené do NR SR, ani záležitosť jedného volebného obdobia. Vstup do NATO podľa ich hodnotenia nemá iba vládou pozitívne glorifikované dopady na SR, ale aj vážne negatívne dopady na občanov SR ako aj republiku samotnú, čo sa prejavuje i na verejnej mienke, ktorá sa pohybuje za a proti vstupu SR do NATO pod a nad 50%.

	Skupina poslancov NR SR navrhuje otázku vstupu SR do NATO riešiť referendom vyhláseným NR SR, ako výlučne demokratickým inštitútom, ktorému musí predchádzať odborná a osvetová kampaň o kladoch a záporoch tohto úkonu.

Predložený návrh stanoviska vlády SR k návrhu skupiny poslancov NR SR na prijatie uznesenia NR SR o vyhlásení referenda o vstupe SR do NATO obsahuje argumenty týkajúce sa viacerých aspektov vypísania referenda o vstupe SR do NATO.

V zmysle Smernice na prípravu a predkladanie materiálov na rokovanie vlády SR (schválená uznesením vlády SR č. 512 z 13. 6. 2001) materiál neprešiel medzirezortným pripomienkovým konaním a ani neobsahuje doložku finančných, ekonomických, environmentálnych vplyvov a vplyvov na zamestnanosť.